“หุ้นเอเชีย” เปิดบวก! ขานรับศก.สหรัฐฯแกร่ง โชว์ “GDP” ไตรมาส 3 ขยายตัว 2.3%
“หุ้นเอเชีย” เปิดบวก! ตามทิศทางดาวโจนส์ ขานรับข้อมูลศก.สหรัฐฯที่แข็งแกร่ง โดยตัวเลข GDP ไตรมาส 3/64 ของสหรัฐขยายตัว 2.3% สูงกว่าตัวเลขประมาณการครั้งที่สองที่ระดับ 2.1%
23 ธ.ค. 2564

ผู้สื่อข่าวรายงานว่า ตลาดหุ้นเอเชียเปิดในแดนบวกเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นติดต่อกันเป็นวันที่ 2 เมื่อคืนนี้ ขานรับข้อมูลเศรษฐกิจที่แข็งแกร่งของสหรัฐ รวมถึงตัวเลขผลิตภัณฑ์มวลรวมภายในประเทศ (GDP) ในไตรมาส 3 นอกจากนี้ ตลาดยังได้แรงหนุนจากผลการวิจัยครั้งล่าสุดที่ระบุว่า ความเสี่ยงที่ผู้ป่วยติดเชื้อไวรัสโควิด-19 สายพันธุ์โอมิครอนจะต้องเข้ารับการรักษาตัวในโรงพยาบาลนั้น มีน้อยกว่าผู้ป่วยติดเชื้อไวรัสสายพันธุ์เดลตา
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 28,703.01 จุด เพิ่มขึ้น 140.80 จุด หรือ +0.49%, ดัชนี HSI ตลาดหุ้นฮ่องกงเปิดวันนี้ที่ 23,141.79 จุด เพิ่มขึ้น 39.46 จุด หรือ +0.17% และดัชนี SSE Composite ตลาดหุ้นจีนเปิดวันนี้ที่ 3,625.47 จุด เพิ่มขึ้น 2.85 จุด หรือ +0.08%
ทั้งนี้ความเชื่อมั่นของนักลงทุนฟื้นตัวขึ้น หลังจากที่สถาบันอิมพีเรียล คอลเลจ ลอนดอนเผยผลการศึกษาครั้งล่าสุดซึ่งระบุว่า ความเสี่ยงที่ผู้ป่วยติดเชื้อไวรัสสายพันธุ์โอมิครอนจะต้องเข้ารับการรักษาตัวในโรงพยาบาลนั้น มีน้อยกว่าผู้ป่วยติดเชื้อไวรัสสายพันธุ์เดลตาประมาณ 40% – 45% โดยรายงานดังกล่าวสอดคล้องกับผลวิจัยของสถาบันโรคติดต่อของแอฟริกาใต้ และสถาบันสาธารณสุขของสกอตแลนด์
นอกจากนี้นักลงทุนยังซึมซับข้อมูลเศรษฐกิจที่แข็งแกร่งของสหรัฐ โดยตัวเลข GDP ไตรมาส 3/2564 ของสหรัฐขยายตัว 2.3% สูงกว่าตัวเลขประมาณการครั้งที่สองที่ระดับ 2.1% ขณะที่ยอดขายบ้านมือสองของสหรัฐปรับตัวขึ้น 1.9% สู่ระดับ 6.46 ล้านยูนิตในเดือนพ.ย. เมื่อเทียบรายเดือน ซึ่งเพิ่มขึ้นเป็นเดือนที่สามติดต่อกัน
อย่างไรก็ดี นักลงทุนยังจับตาตลาดหุ้นจีน หลังจากที่ทางการเมืองซีอานสั่งให้ประชาชนซึ่งมีจำนวนราว 13 ล้านคนอยู่บ้านและหลีกเลี่ยงการเดินทางออกจากบ้านโดยไม่จำเป็น เพื่อควบคุมยอดผู้ติดเชื้อโควิด-19 ที่เพิ่มขึ้นตามแนวทางที่รัฐบาลจีนกำหนด เพื่อสกัดกลุ่มผู้ติดเชื้อโดยเร็ว
ทั้งนี้ เมืองซีอานพบคลัสเตอร์ผู้ติดเชื้อไวรัสโควิด-19 ซึ่งติดเชื้อจากในประเทศและแสดงอาการป่วยกว่า 140 คน ตั้งแต่วันที่ 12 ธ.ค. ที่ผ่านมา โดยมีต้นตอมาจากเชื้อสายพันธุ์เดลตา